เงินบาทปิดตลาด 30.12/14 บาท
ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.12/14 ทรงตัวเหตุไม่มีปัจจัยใหม่
17 ธ.ค. 2553

ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.12/14 ทรงตัวเหตุไม่มีปัจจัยใหม่
นักบริหารเงินธนาคารซีไอเอ็มบีไทย จำกัด กล่าวว่า เงินบาทปิดตลาดเย็นนี้อยู่ที่ระดับ 30.12/14 บาท/ดอลลาร์ ทรงตัวในระดับเดียวกันกับช่วงเปิดตลาดในตอนเช้า โดยเคลื่อนไหวในทิศทางเดียวกันกับภูมิภาค และแกว่งตัวในกรอบแคบๆ ระหว่าง 30.12-30.17 บาท/ดอลลาร์ เนื่องจากยังไม่มีปัจจัยใหม่ที่ส่งผลกระทบตลาด
"(เงินบาท)เคลื่อนไหวแกว่งตัวในกรอบแคบๆ ระหว่าง 30.12-30.17 บาท/ดอลลาร์ เป็นไปในทิศทางเดียวกับภูมิภาค" นักบริหารเงิน กล่าว
นักบริหารเงิน คาดว่า สัปดาห์หน้ากรอบการเคลื่อนไหวของเงินบาทน่าจะอยู่ในช่วงระหว่าง 30.05-30.20 บาท/ดอลลาร์ เนื่องจากตัวเลขเศรษฐกิจที่ประกาศออกมาไม่เปลี่ยนแปลงมากนัก และปริมาณซื้อขายน่าจะเบาบางเนื่องจากเป็นช่วงใกล้สิ้นปี
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนเคลื่อนไหวในกรอบ 83.70-84.00 เยน/ดอลลาร์ ล่าสุดเงินเยนอยู่ที่ระดับ 83.80/81 เยน/ดอลลาร์ ปรับตัวแข็งค่าเล็กน้อยจากระดับ 83.88/90 เยน/ดอลลาร์ 
ส่วนเงินยูโรเคลื่อนไหวในกรอบ 1.3234-1.3358 ดอลลาร์/ยูโร ล่าสุดเงินยูโรอยู่ที่ระดับ 1.3348/3350 ดอลลาร์/ยูโร ปรับตัวแข็งค่าจากระดับ 1.3272/3276 ดอลลาร์/ยูโร